Innovació per a la gestió sostenible de la fertilització des de la granja fins al sòl
La Comissió Europea ha concedit al Departament d'Agricultura, Ramaderia, Pesca, Alimentació i Medi Natural (DAAM) un projecte LIFE+ que permetrà millorar l'eficiència en la gestió del nitrogen en zones amb una elevada concentració ramadera.
Es tracta d'un projecte demostratiu que permetrà transferir tecnologies de gestió i tractament de dejeccions ramaderes d'una forma econòmicament viable i alhora sostenible.
Aquest projecte pretén minimitzar l'impacte de les dejeccions ramaderes millorant-ne la seva gestió, tant en granja com durant la seva aplicació agrícola, per la qual cosa es concreta en tres tipus d'accions demostratives: minimització de l'excés de nitrogen en granges porcines, millora de l'eficiència de les dejeccions ramaderes en l'agricultura, i extracció de nutrients en sòls amb elevada fertilitat.
Els principals beneficiaris dels resultats del projecte són els propietaris d'explotacions agrícoles, les empreses de serveis de fertilització, els propietaris d'explotacions ramaderes, la pròpia administració i el sector en general, ja que tots ells disposaran de les millors tècniques disponibles per a la minimització de l'impacte en el medi pels fertilitzants i de la seva adequada gestió.
El projecte tindrà una duració de quatre anys i està previst que comenci a mitjans de setembre de 2013 i que acabi a finals de 2017.
El projecte està coordinat pel DAAM i hi participen com a socis beneficiaris l' Agència de Residus de Catalunya (ARC), el Centre de la Propietat Forestal (CPF), l' Institut d'Investigacions i Tecnologies Agroalimentàries (IRTA) i la Fundació Mas Badia (FMB).
La recerca d'explotacions ramaderes de producció porcina participants es farà a la comarca d' Osona i del Segrià.
Pel que fa a l'estudi de l' aplicació de fertilitzant a camp s'ha escollit una zona a la comarca de la Noguera d'unes 1200 ha de regadiu (concretament a la zona del Canal Algerri-Balaguer ), i per a l' extracció de l'excés de nutrients en els sòls s'escolliran zones d'estudi en les comarques del Berguedà, de la Noguera i d' Osona.
FUTUR AGRARI és un projecte que posa en pràctica les tecnologies existents de gestió i tractament de dejeccions ramaderes en zones de Catalunya que tenen una elevada concentració ramadera i designades com a zones vulnerables.
Els resultats obtinguts contribuiran a minimitzar els continguts elevats de nutrients en els sòls agrícoles buscant la compatibilitat amb el desenvolupament de l'activitat agrària i forestal.
L' objectiu principal del projecte és implementar l'estratègia temàtica de protecció de sòls que pretén protegir i assegurar l'ús sostenible del sòl preservant les seves funcions, prevenint les seves amenaces, mitigant els efectes negatius i rehabilitant els sòls degradats.
Per garantir l'èxit del projecte es presenta un gran ventall de solucions tecnològiques i diversos coneixements científics que seran transferits al sector agrari, ramader i forestal.
En particular, el projecte va dirigit a tots aquells actors que tinguin relació amb el sector porcí.
Com indica el nom del projecte, les demostracions seran aplicades des de la granja fins al sòl.
Així, primerament es realitzaran demostracions per minimitzar l'excés de nutrients en origen, és a dir, en les pròpies granges de producció porcina; després es realitzaran altres demostracions pel que fa a l'aplicació de fertilitzants al camp; finalment, es faran demostracions en sòls amb un excés de nutrients.
D'aquesta manera, el caràcter demostratiu d'aquest projecte és múltiple i incideix en totes les fases de la producció porcina, des de la granja fins als sòls que reben el fertilitzant, amb la qual cosa s'afronta transversalment l'objectiu ambiental del projecte que és preservar i millorar l'estat dels sòls.
El projecte es focalitza en la innovació i transferència del coneixement i la tecnologia al sector agroforestal per a minimitzar l'impacte de l'excés de nutrients al sòl.
Les accions tècniques s'estructuren en tres espais principals: